Gy. Bárdos, poslanec: (2001-12-11):
Pozmeňujúce návrhy k návrhu zákona o štátnom rozpočte na rok 2002. Po prvé. Navýšiť kapitolu Krajský úrad Nitra kapitálové výdavky príloha č. 3 o 5,5 mil. Sk. Uvedenú sumu navrhujeme viazať na rekonštrukciu budovy Krajského archívu v Šali. Zdôvodnenie. Ide o rekonštrukciu budovy Krajského úradu v Šali, ktorá je naším významným historickým dedičstvom a nachádza sa v dezolátnom stave. V tomto archíve sú uložené doklady niektorých okresov z regiónu, ktoré môžu byť znehodnotené, ak skladovacie priestory nebudú zrekonštruované. Rekonštrukčné práce boli začaté už skôr, ale na dokončenie v rozpočte nie sú zabezpečené finančné prostriedky. Po druhé. Navýšiť kapitoly Krajský úrad Košice kapitálové výdavky o 44,5 mil. Sk. Uvedenú sumu navrhujeme viazať na dokončenie výstavby Základnej školy s vyučovacím jazykom maďarským v Kráľovskom Chlmci vo finančnej čiastke 20 mil. Sk a na dokončenie dostavby Divadla Thália v Košiciach vo finančnej čiastke 24,5 mil. Sk. Výstavba Základnej školy v Kráľovskom Chlmci, ako aj dostavba Divadla Thália v Košiciach už prebieha dlhšie obdobie, ale napriek tomu v návrhu štátneho rozpočtu na rok 2002 s dokončením uvedených stavebných aktivít sa nepočíta. Predložený pozmeňujúci návrh, ak bude prijatý, vyrieši vážny problém umiestnenia žiakov školských priestorov v Kráľovskom Chlmci, ako aj problém so zabezpečením práce a činnosti Divadla Thália. Po tretie. V rámci kapitoly VPS oddiel 10 položku rezerva na projekty riešenie problémov rómskej komunity zvýšiť o 3 mil. Sk na 18 mil. Sk s účelovým viazaním na podporu aktivít Divadla Romatan v Košiciach. Uvedené finančné prostriedky sú potrebné na realizovanie montovaného javiska bez nákladov na motorové vozidlá. Samozrejme je to v konzultácii so šéfom a s predstaviteľmi Divadla Romatan. Po štvrté. V kapitole Krajský úrad Prešov navýšiť kapitálové výdavky o 3 mil. Sk a účelovo ich viazať na podporu aktivít Divadla Alexandra Duchnoviča v Prešove. Na zabezpečenie ďalšej činnosti Divadla Alexandra Duchnoviča je bezodkladne potrebné obnoviť existujúci vozový park o dva autobusy. Navrhované navýšenie finančných prostriedkov sleduje tento cieľ. Po piate. V kapitole Krajský úrad Nitra navýšiť bežné výdavky o 10 mil. Sk a účelovo viazať 5 mil. Sk na zabezpečenie činnosti Podunajského múzea v Komárne a 5 mil. Sk na zabezpečenie aktivít Divadla Jókaiho v Komárne. Uvedené finančné prostriedky sú potrebné na zabezpečenie a sfunkčnenie divadelnej činnosti Jókaiho divadla v Komárne. Podunajské múzeum v Komárne je jediným múzeom v tomto regióne, ktoré zbiera a vystavuje významné pamiatky z podunajského regiónu. V návrhu rozpočtu nie je plne vykrytá finančná čiastka na zabezpečenie tejto činnosti. Po šieste. V kapitole Ministerstva kultúry Slovenskej republiky navýšiť prostriedky o 21,7 mil. Sk a účelovo viazať na bežný transfer pre CSEMADOK 6 mil. Sk, bežný transfer pre Slovenské národné múzeum dokumentačné centrum maďarskej kultúry na Slovensku 10 mil. Sk, bežný transfer pre reformovanú kresťanskú cirkev na Slovensku 5,7 mil. Sk. Uvedený bežný transfer pre CSEMADOK má zabezpečiť zachovanie a rozvoj kultúry maďarskej menšiny na Slovensku. Slovenské národné múzeum, Dokumentačné centrum maďarskej kultúry na Slovensku zabezpečuje archivovanie a zachovanie vzácnych dokumentov. Čiastka na podporu reformovanej kresťanskej cirkvi na Slovensku má za úlohu vykryť odôvodnené finančné prostriedky na ďalšiu činnosť tejto cirkvi na Slovensku. Po siedme. Navýšiť kapitálové výdavky rozpočtovej kapitoly Ministerstva zdravotníctva Slovenskej republiky o 2 mil. Sk a účelovo ich viazať na zakúpenie videoendoskopických prístrojov pre Nemocnicu s poliklinikou v Dunajskej Strede. Tento prístroj má slúžiť na vyšetrenie tráviaceho traktu aj pre pacientov z okolitých okresov. Po ôsme. V kapitole Ministerstva kultúry Slovenskej republiky navýšiť prostriedky na bežný transfer na kultúru menšín o 30 mil. Sk na sumu 80 mil. Sk. Táto čiastka má za úlohu zabezpečiť odôvodnené požiadavky ďalšej existencie rozvoja a kultúry menšín na Slovensku. Po deviate.V kapitole rezervy štátneho rozpočtu a účelové prostriedky v položke Úrad vlády Slovenskej republiky navýšiť prostriedky o 25,4 mil. Sk a účelovo viazať na podporu menšinového školstva na odstránenie vážnych technických nedostatkov v školských objektoch. Navrhovaná čiastka je potrebná na zabezpečenie fungovania niektorých školských objektov a na odstránenie niektorých havarijných stavov v týchto objektoch. Po desiate. Ja počúvam aj ty počúvaj. Po desiate. V kapitole Úradu pre verejné obstarávanie Slovenskej republiky zvýšiť limit počtu pracovníkov o päť a nadväzne zvýšiť bežné výdavky o 2,5 mil. Sk v nasledovnom členení: mzdy, platby, služby, príjmy zvýšiť o 905 tis. Sk, odvody zvýšiť o 342 tis. Sk, tovary a služby zvýšiť o 1,253 mil. Sk. Uvedená čiastka zabezpečí bezporuchový chod Úradu pre verejné obstarávanie Slovenskej republiky. Po jedenáste. V kapitole Všeobecná pokladničná správa oddiel 03 verejný poriadok a bezpečnosť v časti úrad ombudsmana finančnú čiastku 16 mil. Sk zvýšiť na finančnú čiastku 26 mil. Sk, teda o 10 mil. Sk. Ide o novozriadenú funkciu verejného ochrancu práv bez dostatočných domácich skúseností čo do rozsahu pracovnej a finančnej náročnosti fungovania jeho úradu. Preto pri stanovení rozpočtu Úradu verejného ochrancu práv vychádzame z porovnateľných skúseností českého ombudsmana, ktorého ročný rozpočet je 70 mil. Čk. Uvedená čiastka zabezpečí chod úradu a finančnú nezávislosť od výkonnej moci. Ďakujem pekne. Odovzdávam pánovi Farkasovi aj s podpismi naše návrhy. I. Presperín, podpredseda NR SR: Ďakujem, končím možnosť fakticky sa prihlásiť do poznámok k tomuto vystúpeniu. Ako posledný pán poslanec Cuper. Pani poslankyňa Slavkovská, máte slovo. E. Slavkovská, poslankyňa: Ďakujem pekne. Veľmi by som chcela poďakovať svojmu kolegovi predrečníkovi, pretože si myslím, že nič nedokáže tak presvedčiť poslucháčov, ktorí sledujú túto reláciu, ako práve jeho vystúpenie, že SMK je založené na etnickom princípe. Vypočuli sme si tu dlhý rad čísiel, kde čo treba navýšiť, ale v týchto položkách nebolo navýšenie ani na jednu jedinú slovenskú akciu, ani na jednu jedinú slovenskú školu alebo slovenskú inštitúciu. Všetko iba na maďarské inštitúcie. Ešte aj Úrad pre verejné obstarávanie, samozrejme, predsedom je človek maďarskej národnosti, no a teraz som sa dozvedela, aj keď nepriamo, že zrejme aj ombudsman bude maďarskej národnosti, pretože ináč by pán poslanec nežiadal navýšenie. Myslím si, že jediné, čo hovoril o menšinovom školstve, ale, žiaľbohu, nepovedal, o aké školy ide. Takže asi nemôžem ani dúfať, že školy na južnom území Slovenska, kde sú Slováci v menšine pán kolega do tohto zahrnul. Ja dúfam, že tento nehorázny prehľad čísiel, ktorý tu bol podaný, na navýšenie všetkého možného maďarskej národnosti, táto poslanecká snemovňa neschváli. Ďakujem. I. Presperín, podpredseda NR SR: Pán poslanec Šepták. R. Šepták, poslanec: Ďakujem za slovo, pán predsedajúci. Dúfam, že na záver tohto extempore koaličných predsedov poslaneckých klubov koaličných strán vystúpi pani ministerka a povie, o ktorú miliardu vlastne ide. O ktorej miliarde v tomto rozpočte hovorili jej predrečníci, o ktorej miliarde ste sa v rámci koalície rozhodli a dohodli, že koľko ktorý poslanecký klub bude môcť pre seba takýmto spôsobom použiť. Myslím si, že pokiaľ ste chceli niečo takéto urobiť, mali ste sa dohodnúť na tom pred rozpočtom. Mali ste si to rozobrať vo výboroch a dať to do spoločnej správy. Sami ukazujete, akým spôsobom máte zle postavený rozpočet a akým spôsobom si, pani ministerka, musíte kupovať jednotlivé poslanecké kluby, aby zahlasovali za tento váš volebný rozpočet. Toto je ten problém, v ktorom to ja vidím. Nehovorím, že ide o zle vymyslenú akciu, ale o zle prezentovanú akciu, ktorá bude mať určite vážne dopady, pretože možno niekoho potešíte tými nejakými tisícami, ktoré im dáte na opravu strechy, ale v rámci celého Slovenska tých ľudí skôr zarmútite. Pretože toľkoto problémov po Slovensku je veľmi veľa. Každá jedna škola má problémové okná. Každá jedna škola má problémové strechy, nehovoriac o nemocniciach, nehovoriac o uhlí a ďalších veciach, ktoré nie je zaplatené. Uhlobaróni nechcú do škôl dodávať tieto záležitosti, médiá a tak ďalej a tak ďalej, čiže hovorme o tých problémoch, ktoré sú, a nie o tom, kde ktorý poslanecký klub alebo kde ktorý poslanec aké tisíce donesie. Myslím si, pani ministerka, že je to fraška, ktorá ide na vaše plecia. Ďakujem. I. Presperín, podpredseda NR SR: Pani poslankyňa Aibeková má slovo. M. Aibeková, poslankyňa: Ďakujem pekne za slovo. Ja skôr ako zareagujem na pána poslanca Bárdosa, chcem podporiť slová pána poslanca Šeptáka. Naozaj, vážení páni, ktorí ste vystúpili s týmito pozmeňujúcimi návrhmi aj vy, aj váš predrečník, toto je skutočne fraška. My sme, samozrejme, vedeli, že si rozdelíte peniaze podľa vášho kľúča. Nie sme naivní. Ste koaličníci a idete do posledného predvolebného roku, tak, samozrejme, že sa budete chcieť predviesť. To je normálne logické a to ja vám nemám za zlé. Ale naozaj ste to mali urobiť elegantnejším spôsobom. Odhlasovať si to vo výboroch a dať to do spoločnej správy. Pán poslanec, mne to naozaj pripadá ako fraška, možno vy neviete, aký je stav zdravotníckych zariadení, ale vaši kolegovia, ktorí sú lekári, vedia, že katastrofa je po celom Slovensku. Ale vy sa zameriate len na Dunajskú Stredu. Vy neviete, pán poslanec, že do ostatných zdravotníckych zariadení, do nemocníc si pacienti nosia sami hygienické potreby? Prečo ste nedali napríklad návrh, aby sa zvýšili prostriedky do všetkých zdravotníckych zariadení rovnomerne. Vy ste pravdepodobne tiež dostali list od pána Pásztora, ktorý je prezidentom Asociácie súkromných lekárov. Dostali ste list od prezidenta Asociácie nemocníc, kde poukazujú na katastrofálnu situáciu. Takže ak by ste mali naozaj úmysel zlepšiť niečo v zdravotníctve, tak by ste to nemuseli robiť a nerobili takýmto trápnym spôsobom. To isté aj čo pán poslanec Bárdos. Akurát vypichne Výčapy-Opatovce. A čo stovky a stovky ďalších zdravotníckych zariadení, ktoré sú v oveľa horšom stave. Myslím si, že skutočne toto je nedôstojná parlamentná fraška a ja by som hlasovala za vaše návrhy, ak sú dobré, keby to nebolo robené takýmto okatým spôsobom. Keby ste naozaj mysleli na zdravotníctvo, školstvo, kultúru a tak ďalej ako na celok. I. Presperín, podpredseda NR SR: Pán poslanec Cuper. J. Cuper, poslanec: Nuž, milý pán kolega Gyula Bárdos, ja tvoje návrhy naozaj počúvať nebudem. Som slobodný človek a na rozdiel od pani ministerky nepresadzujem ani nepodporujem maďarský ekonomický imperializmus na Slovensku, pretože viem ako človek, ktorý niečo si o svete prečítal a všelikde bol, že za ekonomickým imperializmom prichádza aj politický a maďarská nadvláda nad Slovenskom už raz bola. Nevidím nijaký dôvod ju ešte raz podporovať. Nevidím dôvod, aby ste vydierali niečím, čomu sa môže hovoriť maďarský internacionalizmus, pretože jednoducho, ak sa má dať na všetky nemocnice, tak nech sa dá na všetky. Ak sa nemá dať na slovenské, tak nevidím dôvod, prečo by som sa mal chodiť liečiť práve do Dunajskej Stredy, aby tam so mnou zaobchádzali ako druhoradým občanom v tomto štáte. Jednoducho práve preto si myslím, že vaše návrhy sú volebnými kapituláciami pre túto vládnu koalíciu, ktorú vydierate od chvíle, keď ste do nej vstúpili. O nič vám iné nikdy nešlo len o to, aby ste presadili svoje vlastné požiadavky. Nás obviňujete z nacionalizmu a šovinizmu, ale čo iné vy prednášate v tejto snemovni. Vždy obhajujete len svoje úzko utilitárne záujmy. Nikdy nie záujmy celého Slovenska. Takže ak by sme my mali byť len spolovice takými nacionalistami, tak už sa dávno na Slovensku vedie vojna. Takže prečítajte ich druhýkrát v tichosti pani ministerke alebo postrčte ich, ale nenúťte, pán kolega Bárdos, mňa, aby som ja ich s napätím počúval a ešte, nedajbože, aj za ne hlasoval. Tak hlboko som ešte neklesol ani nespadol na hlavu. Ďakujem, pán kolega Bárdos, dúfam, že to boli posledné vaše vydieračské volebné kapitulácie. Ďakujem. I. Presperín, podpredseda NR SR: Pán poslanec Bárdos.